**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/10200-1/2021.

**156/2021.**

**HATÁROZAT**

* **veszélyhelyzetben átruházott hatáskörben meghozott döntésről** –

**Tiszavasvári Város Integrált Településfejlesztési Stratégiájának felülvizsgálatáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva,** a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm.rendelet 6.§ (1) bekezdése alapján az alábbi határozatot hozom:

**Döntök** Tiszavasvári Város hatályos Integrált Településfejlesztési Stratégiájának felülvizsgálatáról. Elrendelem annak áttekintését, ellenőrzését és a felülvizsgált Integrált Településfejlesztési Stratégia kidolgozását.

Az Integrált Településfejlesztési Stratégia felülvizsgálatáról előzetesen tájékoztatom az illetékes szakhatóságokat.

**INDOKOLÁS**

Tiszavasvári Város Önkormányzata Képviselő-testülete 199/2015. (IX.24.) Kt. számú határozatával fogadta el Tiszavasvári Város Integrált Településfejlesztési Stratégiáját.

Az Integrált Településfejlesztési Stratégiának fontos szerepe volt a 2014-2020-as európai uniós tervezési időszakra való felkészülésben, illetve a középtávú tervek, célok kijelölésében.

Az Integrált Településfejlesztési Stratégia 2015-ös elfogadása óta bekövetkezett változások miatt szükségessé vált a felülvizsgálata.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

A veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I.29.) Korm. rendelet hatálybalépését követőenA katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:**Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. június 14.

 **Szőke Zoltán**

 **polgármester**